KIRJALLINEN KYSYMYS E-1169/01 esittäjä(t): Cristiana Muscardini (UEN) komissiolle. Välimeren saastuminen.



Virallinen lehti nro 340 E , 04/12/2001 s. 0185 - 0186



KIRJALLINEN KYSYMYS E-1169/01 esittäjä(t): Cristiana Muscardini (UEN) komissiolle (19. huhtikuuta 2001) Aihe: Välimeren saastuminen Välimeri on tuhon partaalla öljytankkereiden pesuun käytetyistä vesistä peräisin olevien öljypäästöjen takia. Huolestuttavat tiedot ovat peräisin 1600 satelliittikuvasta, joita Euroopan komission tutkimuskeskus on tutkinut ja jotka ovat ainoa luotettava todiste öljyn aiheuttamasta Välimeren saastumisesta. Tankkereiden öljypäästöissä Välimereen 70 prosentissa tapauksista on kyse totutusta käytännöstä, jolla säästetään aikaa ja rahaa. Välimeren pohjassa on tällä hetkellä 38 milligrammaa tervaa kuutiometrillä. Vähittäiset öljypäästöt Välimereen ovat aiheuttamassa korvaamattomia ympäristövahinkoja, jotka ovat huomattavasti vakavampia kuin Galapagos-saarten viimeaikaiset vahingot. Kun otetaan huomioon edellä mainittu sekä yhteisön aiemmin käynnistetyt ympäristöohjelmat, joissa pyritään suojelemaan meriä öljyn aiheuttamalta saastumiselta, kysyn komissiolta seuraavaa: 1. Onko komissio tietoinen yllä mainituista saastumiseen liittyvistä tiedoista? 2. Onko se jo käsitellyt Välimeren tilannetta ja jos on, miten? 3. Mihin toimiin se aikoo ryhtyä ongelman ratkaisemiseksi? 4. Aikooko komissio perustaa valvontaelimen laittoman ja ympäristölle tuhoisan toiminnan lopettamiseksi? Margot Wallströmin komission puolesta antama vastaus (21. kesäkuuta 2001) Komissio on hyvin huolissaan saastumisesta, joka aiheutuu alusten toiminnan yhteydessä tapahtuvista päästöistä yhteisön vesiin. Ne muodostavat suuren osan merten kokonaisöljysaasteista. Viimeaikaiset Yhteisen tutkimuskeskuksen satelliittikuvista kokoamat tiedot antavat ensimmäistä kertaa tarkemman kuvan tämäntyyppisen saastumisen laajuudesta Välimeressä. Suuri osa kaikentyyppisten alusten toiminnallisista päästöistä yhteisön vesillä johtuu siitä, ettei kaikissa satamissa ole asianmukaisia jätteiden vastaanottomahdollisuuksia, sekä myös siitä, etteivät kaikki alukset eri syistä ole halukkaita käyttämään tällaisia vastaanottolaitteita. Aluksella syntyvän jätteen ja lastijäämien vastaanottolaitteista satamissa 27 päivänä marraskuuta 2000 annetussa parlamentin ja neuvoston direktiivissä 2000/59/EY(1) käsitellään näitä ongelmia ja esitetään useita vaatimuksia sekä satamille että aluksille sen varmistamiseksi, että jokaisessa yhteisön satamassa on asianmukaiset vastaanottolaitteet ja että alukset käyttävät niitä. Kansainvälisen merioikeuden mukaisesti Välimeren laittomien päästöjen valvontavastuu kuuluu ensisijaisesti satamavaltioille. Komissio haluaa kuitenkin kiinnittää arvoisan parlamentin jäsenen huomion yhteisön yhteistyöjärjestelyistä onnettomuuksista tai tahallisista päästöistä aiheutuvan meren pilaantumisen alalla 20 päivänä joulukuuta 2000 tehtyyn Euroopan parlamentin ja neuvoston päätökseen N:o 2850/2000/EY(3). Näiden yhteistyöjärjestelyjen avulla voidaan erityisesti kehittää yhteisiä aloitteita kuten seminaareja ja kursseja, joiden tarkoituksena on parantaa sääntöjä rikkovien alusten tunnistamismenetelmiä. Näin parannetaan myös tietojen vaihtoa eri jäsenvaltioiden rikosoikeusjärjestelmän tehokkuudesta, mikä luo yhteisötason synergiaa ja johtanee lopulta siihen, että laittomiin toimiin syyllistyneitä rangaistaan asianmukaisesti. Syytteiden nostaminen tahallisista päästöistä ympäristörikosoikeudellisen vastuun nojalla olisi suuri edistysaskel taistelussa tämäntyyppistä saastetta vastaan. Tästä syystä se sisältyy komission ehdottamaan direktiiviin ympäristönsuojelusta rikosoikeudellisin keinoin(2). Komissio myös seuraa tarkasti ja tukee työtä, joka liittyy Välimeren suojeluun Barcelonan yleissopimuksen puitteissa. (1) EYVL L 332, 28.12.2000. (2) KOM(2001) 139 lopullinen. (3) EYVL L 332, 28.12.2000.